Il-linja nazzjonali tal-ajru għandha fergħa ġdida: l-Air Malta Holidays li toffri pakketti ta’ btala lejn Malta. B’sit ġdid fuq l-internet, il-kumpanija qed toffri servizz li jgħaqqad flimkien it-titjiriet b’ajruplani tal-Air Malta, akkomodazzjoni f’lukandi lokali u trasferimenti minn u lejn l-ajruport. It-tmexxija tal-kumpanija qalet li b’din l-inizjattiva tittama li tappella għal niċeċ ġodda ta’ turisti. Wara bosta snin, l-AirMalta reġgħet daħlet fis-suq biex toffri pakketti ta’ btala permezz tal-portal tagħha li bih il-klijenti jistgħu jikkombinaw it-titjiriet, mal-lukandi u trasferimenti tal-ajruport. Ic-Chairman tal-Air Malta, Charles Mangion, qal li l-pakketti huma mmirati li jilħqu firxa wisgħa ta’ passiġġieri. “Dan se jgħin ħafna speċjalment fil-low u s-shoulder months fejn hemm spazju li nikbru iktar.” Mistoqsi jekk dan il-prodott huwiex se joħloq kompetizzjoni għal aġenziji tal-ivvjaġġar, il-Kap Eżekuttiv tal-Airmalta, Clifford Chetcuti qal li kuntrarju għal dan, l-Air Malta Holidays tista’ tikkumplimenta u tiffaċilita x-xogħol tagħhom. ”Qed noffru dan is-servizz bħala whitelabelling anki għat-tour operators biex jagħmlu dan ix-xogħol huma stess, u se naħdmu magħhom billi is-servizz noffruh lilhom ukoll biex joffru s-servizz lill-klijenti tagħhom stess ukoll.” Il-Kap Kummerċjali tal-Airmalta, Paul Sies, qal li l-pakketti tal-btala se jimlew il-vojt li l-linja tal-ajru kienet ilha ma toffri fis-swieq fejn topera. Qal li dan ser jagħmilha aktar faċli għal klijenti biex jibbukkjaw il-btala tagħhom. ”More and more people want to have the security of a one package.” Hu qal li l-kumpanija se tniedi wkoll portals għall-organizzaturi ta’ avvenimenti u ta’ konferenzi f’Malta, permezz tal-AirMalta Events u l-Air Malta Conferences.